PRIMĂRIA ORAŞULUI CĂLIMĂNEŞTI – JUDEŢUL VÂLCEA 
STR. CALEA LUI TRAIAN, NR.306
TEL. 0250/750080, 0250/750231, FAX 0250/750082
Email – primaria_calimanesti@yahoo.com
Nr.  55 din 11.05.2017

EXPUNERE DE MOTIVE
la proiectul de hotărâre privind aprobarea Scrisorii de așteptări și
mandatarea reprezentantului orașului Călimănești în Adunarea Generală a Acţionarilor la Societatea “Expo Nord - Oltenia” SA, să  declanșeze procedura de selecție pentru un membru în Consiliul de Administrație 

	Prin scrisoarea nr. 46 din 26.04.2017, Societatea ”Expo Nord - Oltenia” SA a informat acționariatul, respectiv Consiliul Județean Vâlcea și Consiliul Local Călimănești de necesitatea demarării procedurii de recrutare/selecție pentru un membru în Consiliul de Administrație la societatea respectivă pentru perioada iulie 2017- februarie 2018, funcție ocupată provizoriu de peste 4 luni.
Consiliul de Administrație al Societății ”Expo Nord Oltenia” SA, societate administrată potrivit sistemului unitar, este format potrivit art.28 alin (1) din Ordonanța de urgență a Guvernului nr.109/2011, din 5 membri,  persoane fizice, cu experiență în îmbunătățirea performanței societăților sau regiilor autonome pe care le-au administrat sau condus, conducerea societății fiind asigurată de un director, membru al Consiliului de Administrație.
Situația actuală a fost generată de demisia domnului Bucura Mihai din funcția de director și membru al Consiliului de Administrație și de numirea provizorie a unui nou director care era și este  membru  al Consilului de Administrație  și de numirea provizorie  a unui membru  al Consilului de Administrație.
Cadrul legislativ care stabilește ansamblul de reguli care guvernează sistemul de administrare și control în cadrul unei întreprinderi publice, între consiliul de administrație, directori, acționari și alte persoane interesate, precum și procedura de selecție și desemnare a membrilor Consiliului de Administrație și numire a directorului societății, este reprezentat de Ordonanța de Urgență a Guvernului nr.109/2011 privind guvernanța corporativă a întreprinderilor publice, cu modificările și completările ulterioare, de Normele Metodologice de aplicare a acesteia, aprobate  prin H.G. nr.722/2016, precum și de cadrul general al Legii nr.31/1990 privind societățile .
     Potrivit prevederilor art.3 alin. (2) lit.c) din Ordonanța de urgență a Guvernului nr.109/2011 privind guvernanța corporativă a întreprinderior publice, cu modificările și completările ulterioare, autoritatea publică tutelară a întocmit scrisoarea de așteptări, aprobarea acesteia facăndu-se prin hotărâre de consiliului, în conformitate cu prevederile legale în vigoare.
     Scrisoarea de așteptări reprezintă, conform O.U.G nr.109/2011, documentul de lucru prin care autoritatea publică tutelară „ stabilește performanțele așteptate de la organele de administrare și conducere a întreprinderii publice”, în situația de față ale Societății ”Expo Nord Oltenia” SA.
     Având în vedere faptul că la societatea în discuție este numit și funcțional un Consiliu de Administrație în conformitate cu O.U.G. nr.109/2011, cu un plan de administrare aprobat  legal pentru perioada 20.02.2014- 22.02.2018, Scrisoarea de așteptări a fost redactată cu respectarea prevederilor Normelor Metodologice aprobate prin H.G. nr.722/2016 și cu luarea în considerare a planului de administrare ale cărui prevederi, Consiliul de Administrație ce va fi completat, este chemat să ducă la îndeplinire.
         Un membru al Consiliului de Administrație al societății sus amintite fiind desemnat provizoriu, se impune  împuternicirea reprezentantului orașului Călimănești în Adunarea Generală a Acționarilor a Societății ”Expo Nord Oltenia” SA, să declanșeze procedura de selecție pentru un membru al Consiliului de Administrație, în conformitate cu art.29 alin.(2) din Ordonanța de Urgență a Guvernului nr.109/2011 privind guvernanța corporativă a întreprinderilor publice, cu modificările și completările ulterioare.
Potrivit prevederilor art. 3 din Hotărârea Consiliului Local nr. 13 din 11 martie 2011, domnul Necșoiu Constantin a fost desemnat ca reprezentant al orașului Călimănești în Adunarea Generală a Acţionarilor la Societatea „Expo Nord - Oltenia” SA.
În conformitate cu prevederile art. 2 pct. 2.1. lit. b) din Contractul de mandat, anexă la Hotărârea Consiliului Local nr. 20 din 28 martie 2013, reprezentantul Judeţului Vâlcea în AGA la Societatea „Expo Nord - Oltenia” SA, va îndeplini, prin vot și următoarea atribuție: să desemneze și să revoce membrii Consiliului de Administrație. 
Atribuţiile prevăzute la art. 2 pct. 2.1. lit. b) vor fi exercitate doar în baza unui mandat special acordat de către mandant, potrivit dispoziţiilor art. 3 din Contractul de mandat menţionat.
	Faţă de cele expuse,  s-a inițiat Proiectul de hotărâre privind aprobarea Scrisorii de așteptări la Societatea ”Expo Nord Oltenia” SA prezentată în anexă,  și  mandatarea reprezentantului orașului Călimănești în Adunarea Generală a Acţionarilor la societatea respectivă  să declanșeze procedura de selecție pentru completarea Consiliului de Administrație .

PRIMAR,

Dr.Florinel Constantinescu